പ്രവാസികള് പ്രക്ഷോഭത്തിന് അഞ്ചല്: കോവിഡ് പ്രതിസന്ധിമൂലം ബുദ്ധിമുട്ടിലായ പ്രവാസികള്ക്ക് പ്രത്യേക ധനസഹായ പാക്കേജുകള് പ്രഖ്യാപിക്കുക, കേന്ദ്രസംസ്ഥാന സര്ക്കാറുകളുടെ പ്രവാസിദ്രോഹം അവസാനിപ്പിക്കുക എന്നീ ആവശ്യങ്ങളുന്നയിച്ച് പ്രവാസി വെല്െഫയര് ഫോറം പ്രക്ഷോഭം നടത്തും. 13ന് വൈകീട്ട് ഏഴുമുതല് യുട്യൂബ് വഴിയാണ് പ്രതിഷേധം. സമരത്തിന് മുന്നോടിയായി ജില്ല കമ്മിറ്റി അഞ്ചിന് കൊല്ലം നോര്ക്ക ഓഫിസിന് മുന്നില് ധര്ണയും മണ്ഡലം തലങ്ങളില് സമര കണ്വെന്ഷനുകളും നടത്തും. ധര്ണ വെല്ഫയര് പാര്ട്ടി സംസ്ഥാന സെക്രട്ടറി സജീദ്ഖാലിദ് ഉദ്ഘാടനം ചെയ്യും. വെല്ഫെയര് പാര്ട്ടി ജില്ല പ്രസിഡന്റ് സജീബ്, സെക്രട്ടറി ഡോ. അശോകന്, പ്രവാസി വെല്ഫെയര് ഫോറം ജില്ല പ്രസിഡന്റ് സലീം മൂലയില്, സെക്രട്ടറി ബി.എം. സമീര് എന്നിവര് പങ്കെടുക്കും. ഗ്രാമീണമേഖലയില് ലഹരി മാഫിയ പിടിമുറുക്കുന്നു കൊട്ടിയം: ഗ്രാമീണമേഖലയില് പിടിമുറുക്കി ലഹരി മാഫിയ സംഘങ്ങള്. ഇത്തരം സംഘങ്ങളെ പിടികൂടേണ്ട എക്സൈസ് ഓഫിസുകളില് ഇന്സ്പെക്ടര്മാരില്ലാത്ത അവസ്ഥയാണ്. വാറ്റുചാരായവും കഞ്ചാവും ഉള്പ്പെടെ മയക്കുമരുന്നും പല പ്രദേശങ്ങളിലും യഥേഷ്ടം വിറ്റഴിച്ചിട്ടും പിടികൂടാന് ആളില്ല. ചാത്തന്നൂര് എക്സൈസ് ഓഫിസില് ഇന്സ്പെക്ടര് ഇല്ലാതായാട്ട് മാസങ്ങള് കഴിഞ്ഞു. ലോക്ഡൗണ് സമയത്ത് മദ്യശാലകള് അടഞ്ഞുകിടന്നപ്പോഴാണ് പല സ്ഥലങ്ങളിലും വ്യാജവാറ്റും ചാരായവില്പനയും കൂടിയത്. ബിവറേജസ് ഔട്ട്ലെറ്റുകള് തുറന്നെങ്കിലും വ്യാജവാറ്റിന് കുറവുണ്ടായിട്ടില്ല. ചാത്തന്നൂര് ചിറക്കര മേഖലയില് ബിവറേജസ് ഔട്ട്ലെറ്റുകളില്ല. ഈ സാഹചര്യമാണ് വ്യാജവാറ്റ് പെരുകാന് കാരണമാകുന്നത്. മറ്റ് സ്ഥലങ്ങളിലെ മദ്യഷോപ്പുകളില്നിന്ന് വലിയ അളവില് മദ്യം ശേഖരിച്ച് അമിതവിലക്ക് വില്ക്കുന്നവരുമുണ്ട്. മദ്യം ലഭിക്കാതിരുന്ന അവസരത്തില് കഞ്ചാവില് ലഹരി തേടിയവരുടെയും എണ്ണം വര്ധിച്ചു. ഇതോടെ കഞ്ചാവ് വില്പനയും കൂടി. വിവരങ്ങള് ലഭിക്കുന്ന മുറക്ക് എക്സൈസ് ഇടയ്ക്ക് കോടയും വാറ്റുപകരണങ്ങളും പിടിക്കുന്നുണ്ടെങ്കിലും ചാരായം വാറ്റും വില്പനയും നിയന്ത്രിക്കാനായിട്ടില്ല. ജനങ്ങള്ക്ക് ശല്യമായി പരസ്യ മദ്യപാനവും വര്ധിച്ചിട്ടുണ്ട്. ആളൊഴിഞ്ഞ മേഖലകള്, തരിശുവയലേലകള് എന്നിവിടങ്ങളിലാണ് പരസ്യ മദ്യപാനം നടക്കുന്നത്. ദിവസജോലിക്ക് പോകുന്നവരുള്പ്പെടെയുള്ളവരെ ലഹരി മാഫിയ വലവീശിപ്പിടിക്കുന്നു. അമിതവില നല്കിയായാലും മദ്യാസക്തര് വാങ്ങുമെന്നതും ഇവരെ ചൂഷണം ചെയ്യാന് മാഫിയയെ പ്രേരിപ്പിക്കുന്നു. ലഹരി മാഫിയയുടെ പിടിയില്നിന്നു ഗ്രാമീണ മേഖലയെ രക്ഷിക്കാന് അധികൃതരുടെ ഭാഗത്തുനിന്ന് അടിയന്തര നടപടി ഉണ്ടാവണമെന്ന് നാട്ടുകാര് ആവശ്യപ്പെടുന്നു.